‘দেশে একটা টুকরে টুকরে গ্যাং আছে’, তৃণমূলকে আক্রমণ মোদির

ওয়েব ডেস্ক : পশ্চিমবঙ্গের বিধানসভা নির্বাচনের আগে ফের বঙ্গ সফরে এসেছিলেন প্রধানমন্ত্রী নরেন্দ্র মোদি (Narendra Modi)। এদিন শিলিগুড়িতে (Siliguri) সভা করললেন তিনি। সেখান থেকে তৃণমূল কংগ্রেসকে (TMC) কড়া ভাষায় আক্রমণ করলেন তিনি। এদিন মোদির মুখে ‘টুকরে টুকরে গ্যাং’-এর কথা।

এদিন শিলিগুড়ি থেকে তৃণমূলকে (TMC) আক্রমণ করে মোদি (Modi) বলেছেন, ‘দেশে একটা টুকরে টুকরে গ্যাং আছে। সেই গ্যাং শিলিগুড়ি করিডরকে কাটার হুমকি দিয়েছিল। উত্তর-পূর্বকে দেশ থেকে আলাদা করতে চেয়েছিল। তেমন লোকজনকে তৃণমূল রাস্তা থেকে সংসদ পর্যন্ত সমর্থন করে। এটাই ওদের আসল চেহারা। বিজেপির জন্য শিলিগুড়ি করিডর দেশের সুরক্ষা আর সমৃদ্ধির করিডর। আমরা তার উন্নয়নের জন্য নিরন্তর চেষ্টা চালাচ্ছি।’

আরও খবর : ‘বদলা নেওয়ার দিন আসছে’, বাঁকুড়ায় বিস্ফোরক মমতা

তিনি আরও বলেছেন, “‘উত্তরবঙ্গে (North Bengal) তৃণমূলের নীতি শুধু উপেক্ষা করা আর ভয় দেখানো। ৪ মে-র পর নতুন সরকার আসবে। সব বদলে যাবে। অনেক হয়েছে। পশ্চিমবঙ্গ আর সহ্য করবে না। আর নয়, ভয় নয়। ভরসা চাই। এটাই বিজেপির মন্ত্র।”

বাংলায় অনুপ্রেশকারীদের নিয়েও এদিন সরব হন প্রধানমন্ত্রী। তিনি বলেছেন, ‘অনুপ্রবেশকারীদের জন্য উত্তরবঙ্গে সামাজিক ভারসাম্য বিঘ্নিত হচ্ছে। স্থানীয়েরা কাজ হারাচ্ছেন। এখনই এটাকে আটকাতে হবে। পদ্ম ফোটান। অবৈধ অনুপ্রবেশকারীদের তাড়ান। দিন বদলে যাবে।’